Центар за стручно усавршавање у образовању у Лесковцу
Центар за стручно усавршавање у образовању у Лесковцу је значајна институција у области образовања Јабланичког и Пчињског округа.
Основан је са циљем обављања развојних, саветодавних, истраживачких и стручних послова у предшколском, основном и средњем образовању и васпитању ради обезбеђивања бољег квалитета образовног система.

Оснивање 
Захваљујући меморандуму о разумевању, потписаном 24. јула 2003. између влада Швајцарске Агенције за развој и сарадњу (СДЦ) и Републике Србије - Министарства просвете кроз пројекат Стручног усавршавања образовног кадра (Professional Development Project - PDP)основано је дванаест центара, од којих је један Центар за стручно усавршавање у образовању у Лесковцу.

Центар за стручно усавршавање у образовању у Лесковцу основан је на основу Одлуке о оснивању Регионалног центра за професионални развој запослених у образовању Скупштине града Лесковца 2009. године, а званично је кренуо са радом 11. новембра 2010. године са циљем децентрализације образовног система.
Центар за стручно усавршавање у образовању у Лесковцу део је Мреже регионалних центара и центара за стручно усавршавање Србије. Осим Центра у Лесковцу постоји још једанаест центара у следећим градовима: Ниш, Књажевац, Крушевац, Крагујевац, Нови Пазар, Ужице, Чачак, Шабац, Смедерево, Кикинда и Кањижа.

Циљеви и задаци 
Основни циљ Центра за стручно усавршавање у образовању јесте доступност сталног стручног усавршавања запосленима у образовању на територији јужне Србије.

Задаци које обавља Центар за стручно усавршавање у образовању су:
 снимање потреба запослених у образовању за стручним усавршавањем,
 анализа потреба за стручним усавршавањем на терену, 
 планирање обука и других видова стручног усавршавања, 
 организација семинара и других облика стручног усавршавања,
 креирање нових програма стручног усавршавања, 
 праћење примене различитих облика стручног усавршавања,
 праћење и унапређивање квалитета рада запослених у Центру,
 анализа понуда програма стручног усавршавања,
 формирање и одржавање базе података, 
 промоција рада Центра и професионалног развоја запослених у образовању,
 сарадња са локалном заједницом, 
 сарадња са Заводом за унапређивање образовања и васпитања, Заводом за вредновање квалитета образовања и васпитања,
 сарадња са осталим Регионалним центрима и Центрима за стручно усавршавање,
 сарадња са Министарством просвете, науке и технолошког развоја, 
 сарадња са образовно васпитним установама,
 сарадња са Центром за промоцију науке,
 учешће у домаћим и међународним пројектима у области образовања.

Сектори 
Послови и радни задаци у Центру систематизовани су кроз пет сектора и то:
 професионални развој,
 пројекти и људски ресурси,
 ИКТ и ресурси,
 администрација,
 служба одржавања Центра.
Поред ових организационих јединица у Центру за стручно усавршавање у Лесковцу од априла 2016. године функционише и Научни клуб, који је успостављен на основу Меморандума о сарадњи града Лесковца и Центра за промоцију науке.

Ресурси 

Центар за стручно усавршавање у образовању од 11.11.2010. године ради у објекту на адреси Лесковачког одреда број 6. 
Центар за стручно усавршавање у образовању поседује:
 1 конференцијску салу до 120 места, комплетно технички опремљену (лаптоп, пројектор, презентер, платно, микрофони, озвучење, бела табла, флип-чарт табла, Smart-board табла)
 2 савремено технички опремљене учионице до 50 места погодне за групни, конференцијски и рад у пару,
 рачунарску учионицу са 14 умрежених рачунара и комплетном техничком опремом за предавања,
 Научни клуб Лесковац,
 Мејкерс спејс,
 Ресурс центар - библиотеку снабдевену стручном литературом и наставним средствима са 1.623 наслова из разних области,
 кафетерију,
 комплетно опремљен двокреветни апартман са кабловском ТВ и wireless конекцијом – за смештај предавача,
 канцеларије запослених,
 остале помоћне просторије,
 пространо и уређено двориште са летњом учионицом погодно за различите активности на отвореном.

Референце 

Образовање у Лесковцу